ตามคาด! 3 หุ้น SP เทรดชั่วคราววันแรกราคาวิ่งกระฉูดสูงสุด 370%
ตามคาด! 3 หุ้น SP เทรดชั่วคราววันแรกราคาวิ่งกระฉูดสูงสุด 370%
ตามคาด! 3 หุ้น SP เทรดชั่วคราววันแรกราคาวิ่งกระฉูดสูงสุด 370%
1 ก.ค. 2562

จากกรณีวันนี้ (1 ก.ค.62) ตลาดหลักทรัพย์แห่งประเทศไทย (ตลท.) ได้เปิดโอกาสให้หลักทรัพย์ที่ถูกหยุดพักการซื้อขายโดยขึ้น (Suspension – SP) ต่อเนื่องมานานเกินกว่า 3 เดือน และยังไม่เคยได้รับอนุญาตให้มีการเปิดซื้อขายหลักทรัพย์ของบริษัทนับตั้งแต่ถูกขึ้นเครื่องหมาย SP ได้กลับเข้ามาเทรดชั่วคราว
โดยก่อนหน้านี้ “ข่าวหุ้นธุรกิจออนไลน์” ได้รายงานบทวิเคราะห์จากนักวิเคราะห์ บล.ดีบีเอส วิคเคอร์ส (ประเทศไทย) และนักวิเคราะห์ บล.แลนด์ แอนด์ เฮ้าส์ จำกัด (มหาชน) ที่คาดการณ์ถึงหลักทรัพย์ที่มีโอกาสถูกเข้าซื้อเก็งกำไรมากที่สุด 3 หลักทรัพย์ ประกอบด้วย PRO, BLISS และ BUI (เปิดกรุ 19 หุ้นเน่า! ปล่อยเทรดชั่วคราว 1-31 ก.ค.นี้ 2 โบรกฯเคาะ 3 ตัวเต็งลุ้นเก็งกำไรคึก)
บริษัท โปรเฟสชั่นแนล เวสต์ เทคโนโลยี (1999) จำกัด (มหาชน) หรือ PRO อยู่ที่ระดับ 0.26 บาท เพิ่มขึ้น 0.09 บาท หรือ 53% ด้วยมูลค่าซื้อขาย 29.70 ล้านบาท (เทียบกับราคาปิด 0.17 บาท เมื่อวันที่ 15 พ.ค.2555)
ด้านราคาหุ้น บริษัท บลิส-เทล จำกัด (มหาชน) หรือ BLISS อยู่ที่ระดับ 0.14 บาท เพิ่มขึ้น 0.11 บาท หรือ 367% ด้วยมูลค่าซื้อขาย 25.57 ล้านบาท (เทียบกับราคาปิด 0.03 บาท เมื่อวันที่ 18 พ.ค.2554)
ส่วนราคาหุ้น บริษัท บางกอกสหประกันภัย จำกัด (มหาชน) หรือ BUI อยู่ที่ระดับ 14 บาท เพิ่มขึ้น 0.53 บาท หรือ 4% ด้วยมูลค่าการซื้อขาย 1.07 ล้านบาท (เทียบกับราคาปิด 13.47 บาท เมื่วันที่ 15 พ.ค.2558)
อนึ่ง ตลาดหลักทรัพย์จะเปิดให้ซื้อขายหลักทรัพย์ของบริษัทจดทะเบียนข้างต้นระหว่างวันที่ 1-31 กรกฎาคม 2562 ภายใต้หลักเกณฑ์และเงื่อนไขดังนี้
1.ผู้ลงทุนต้องซื้อหลักทรัพย์ด้วยบัญชี Cash Balance กล่าวคือ ผู้ซื้อต้องชำระเงินทั้งจำนวนก่อนการซื้อหลักทรัพย์
2.ตลาดหลักทรัพย์จะขึ้นเครื่องหมาย NC กำกับตลอดระยะเวลาที่ให้มีการซื้อขาย เพื่อเตือนผู้ลงทุนให้ใช้ความระมัดระวังในการซื้อขายหลักทรัพย์
3.ตลาดหลักทรัพย์จะไม่กำหนดราคาซื้อขายสูงสุดและต่ำสุดของหลักทรัพย์ดังกล่าวในวันแรกที่มีการซื้อขาย คือวันที่ 1 กรกฎาคม 2562 เพื่อให้ราคาหลักทรัพย์เป็นไปตามสภาพความเป็นจริงเนื่องจากไม่มีการซื้อขายหลักทรัพย์ดังกล่าวมานานแล้ว
4.ตลาดหลักทรัพย์จะไม่นำหลักทรัพย์มารวมในการคำนวณดัชนีราคาหุ้นตลาดหลักทรัพย์ (SET Index) หรือดัชนีราคาหุ้นตลาดหลักทรัพย์ เอ็ม เอ ไอ (mai Index)
ทั้งนี้ เมื่อครบระยะเวลาดังกล่าว (คือ ตั้งแต่วันที่ 1 สิงหาคม 2562 เป็นต้นไป) ตลาดหลักทรัพย์ฯ จะหยุดพักการซื้อขายหลักทรัพย์ของบริษัทจดทะเบียนกลุ่มนี้ โดยขึ้นเครื่องหมาย SP จนกว่าบริษัทจดทะเบียนนั้นจะแก้ไขให้มีคุณสมบัติครบถ้วนที่จะกลับมาซื้อขายได้ตามปกติ หรือหากไม่สามารถดำเนินการแก้ไขได้ภายในเวลาที่กำหนด ตลาดหลักทรัพย์ฯ อาจจะพิจารณาการเพิกถอนหลักทรัพย์ของบริษัทจดทะเบียนนั้นจากตลาดหลักทรัพย์ฯ ต่อไป